Hjørdis Grøntoft Raknerud

Hjørdis Grøntoft Raknerud (født 11. juli 1878 i Kristiania, død 13. oktober 1918 i Drammen) var en norsk arkitekt. Hun var en av Norges første kvinnelige arkitekter.

Familie 
Hjørdis Grøntoft var datter av Doris Balchen og Hagbarth August Grøntoft. Hennes far var kjøpmann i Kristiania, men døde da Hjørdis var seks år gammel. Datteren flyttet med sin mor Doris til Kongsvinger.

I 1908 giftet hun seg med journalist, senere redaktør, Nils M. Raknerud (1881-1937). Ekteparet bosatte seg i Drammen, der Hjørdis Grøntoft Raknerud fortsatte sin arkitektpraksis. I 1909 fikk de sønnen Lars Albert Raknerud.

Utdannelse 
Hjørdis Grøntoft bestemte seg tidlig for å bli arkitekt. Hun startet utdannelsen ved Christiania Kunst- og Haandværksskole i årene 1895-1897. I 1897 søkte hun stipend for å videreutdanne seg i London. I stipendsøknaden skrev hun:„Da det er min hensikt at søke at blive selvstendig arkitekt, og det er vanskelig at få den dertil nødvendige utdannelse her hjemme, tillater jeg meg at ansøke om et stipendium til opphold i utlandet, nærmest i London, hvor de kvindelige studerende har adgang til akademiene.“Hun ble tatt opp som student ved Royal Academy of Arts i London, der hun ble historiens andre kvinnelige student.

I tillegg til stipendsøknader tok hun opp lån for å finansiere utdannelsen, ettersom familien hadde meget dårlig økonomi etter farens død.

Arkitektkarriere 
Som ferdig utdannet arkitekt dro hun hjem til Norge, men siden det var nedgangstider og boligkrakk i Kristiania dro hun videre til Sverige. Hun arbeidet i tre år som førstearkitekt hos Stadsarkitekten i Malmø.

I folketellingen for 1900 er hun oppført som arkitekt ansatt ved Nerdrums Opmaalingskontor i Kristiania.

Senere samarbeidet hun med arkitektene Ove Ekman og Holger Sinding-Larsen.

I 1898 tegnet hun forretningsbygget Sandsgården i Gjøvik; da var hun bare 20 år gammel. Bygningen er en trebygning i jugendstil, og har i dag adressen Niels Ødegaards gate 1. Den ble tegnet på oppdrag av Alf Mjøen.

I 1917 laget hun plantegninger til en ny bolig til sin egen familie. Hennes mann fikk en akvarell av huset i julegave det året. Hennes siste verk var flytting og ombygging av en gammel hallingstue internt på gården Bubakken i Lykkja i Hemsedal, som svigerfaren redaktør Lars Raknerud hadde kjøpt i 1914. Hun rakk ikke selv å se verket fullført, for i 1918 ble Hjørdis Raknerud smittet av spanskesyken, og i oktober 1918 døde hun av en lungebetennelse. Den nye familieboligen ble derfor heller ikke realisert.

Arbeider (utvalg) 
 Industrigt. 1, Gjøvik, kombinert bolig, butikklokaler og café, for byggherre Alf Mjøen; fra 1913 benevnt Sandsgården (1898)
 Drammens Tidendes og Buskerud Blads nye hovedkontor, Nedre Strandgate, Drammen, utført for avisens eier Harald Lyche & Co. (1913)
 Villa Wulfsberg, De eldres vei 3, Drammen; bolig for Jac. Wulfsberg (1917)
 Planer for egen bolig, Drammen (1917) – ikke realisert

Verk i Nasjonalmuseets arkitektursamling 
I 2016 mottok Nasjonalmuseet flere av Grøntoft Rakneruds tegnignger i gave, og de fleste av disse er publiserte.
 Kirkene Sancta Eufemia, Pavia, datert 10. oktober 1898, og San Pietro in Cielo d'Oro, Pavia, datert 21. oktober 1898
 Detail of Doorway from Aal Church, Hallingdal, Norway, About 1200 A.D. After Plaster-Cast in South Kensington Museum, London, datert desember 1898
 Nordportalen på Iffley Church (kirken St. Mary the Virgin i Iffley), datert 31. mars 1899
 St. Peter's Church, Ealing, datert 5. september 1899
 Utkast til glassmaleri, med Grøntofts påskrift "Akershus" og dateringen 26-2-1902
 Utkast til glassmaleri, med Grøntofts påskrift "90 x 55" og dateringen 26-2-1902
 Musée de Cluny, Paris; datert 12. juni 1903
 Detalj av Fontaine des Innocentes, Paris; datert 20. juni 1903
 Musée de Cluny, Paris; datert 22. juni 1903
 Smijernsport, Musée de Galliéra (Palais Galliéra, nå Musée de la mode de la ville de Paris (Paris' motemuseum)), Paris; datert 9. juli 1903
 Syd-gavl, Notre Dame, Paris; datert 11. juli 1903
 Gotiske detaljer fra katedralen i Reims og katedralen i Amiens; datert 8. august 1903
 Interiørdetalj fra St. Malou kirke, Rouen; datert 20. august 1903
 Kirken Saint-Étienne-de-Mont, også benevnt Stefanokirken, Paris; Grøntoft har datert tegningen 24. august 1903.
 Tour Saint Jacques, i samlingen benevnt Jakobstårnet, Paris; datert 24. august 1903
 Rue des Archives, Paris; datert 27. august 1903
 Gotisk vindu, ikke stedfestet eller datert, men i henhold til Nasjonalmuseet trolig tegnet i 1903
 54, Rue Vieille du Temple, Paris; 1903 
 Detalj av gotisk dørgesims, Musée de Cluny, Paris; datert 2. september 1903 og signert Hj. Grøntoft
 Hotel de Sens, Rue du Figuier, Paris; datert 3. september 1903 og signert Hjørdis Grøntoft

Bortgang 
Hun døde den 13. oktober 1918 av en lungebetennelse som var en ettersykdom etter spanskesyken.

Referanser 

Norske arkitekter
Fødsler i 1878
Dødsfall i 1918